b'\n_START_ARTICLE_\nRadioactiv Mineral\n_START_PARAGRAPH_\nRadioactiv Mineral Magurele este o companie de stat din Rom\xc3\xa2nia care din anul 2004 de\xc8\x9bine activit\xc4\x83\xc8\x9bile geologice pentru uraniu. Se afl\xc4\x83 \xc3\xaen portofoliul Ministerului Economiei, Comertului \xc8\x99i Rela\xc8\x9biilor cu Mediul de Afaceri. Societatea are ca scop realizarea lucr\xc4\x83rilor de cercetare geologic\xc4\x83 (prospec\xc8\x9biune \xc8\x99i explorare) \xc3\xaen vederea identific\xc4\x83rii \xc8\x99i contur\xc4\x83rii mineraliza\xc8\x9biilor radioactive, precum \xc8\x99i executarea de lucr\xc4\x83ri de investi\xc8\x9bii, prin efectuarea de acte de comer\xc8\x9b corespunz\xc4\x83toare obiectului de activitate._NEWLINE_Num\xc4\x83r de angaja\xc8\x9bi \xc3\xaen 2016: 22_NEWLINE_Istoric: \xc3\x8en anul 1950 \xc3\xaencepe, sub autoritatea statului rom\xc3\xa2n \xc8\x99i \xc3\xaen coordonarea Uniunii Sovietice, primul program geologic intensiv de identificare a mineraliza\xc8\x9biilor radioactive din zona Banat \xc8\x99i Bihor av\xc3\xa2nd ca baz\xc4\x83 informa\xc8\x9bional\xc4\x83 cercet\xc4\x83rile germane de la \xc3\xaenceputul celui de-al doilea r\xc4\x83zboi mondial. Astfel, \xc3\xaen anul 1952, \xc3\xaen paralel cu activitatea geologic\xc4\x83, este demarat\xc4\x83 exploatarea minier\xc4\x83 de uraniu \xc3\xaen carier\xc4\x83 de la B\xc4\x83i\xc8\x9ba, jude\xc8\x9bul Bihor._NEWLINE_\xc3\x8en anul 1954 se \xc3\xaenfiin\xc8\x9beaz\xc4\x83 Societatea Mixt\xc4\x83 Rom\xc3\xa2no-Sovietic\xc4\x83 \xe2\x80\x9dSov-Rom Cuar\xc8\x9bit\xe2\x80\x9d ce avea \xc3\xaen subordine exploatarea minier\xc4\x83 a uraniului B\xc4\x83i\xc8\x9ba precum \xc8\x99i activitatea geologic\xc4\x83 de prospec\xc8\x9biune \xc8\x99i explorare._NEWLINE_\xc3\x8en anul 1960, ca rezultat al activit\xc4\x83\xc8\x9bii de cercetare geologic\xc4\x83, este conturat \xc8\x99i pus \xc3\xaen exploatare z\xc4\x83c\xc4\x83m\xc3\xa2ntul uranifer Avram Iancu, jude\xc8\x9bul Bihor.\xc2\xa0 \xc2\xa0_NEWLINE_\xc3\x8en anul 1961, \xc3\xaenceteaz\xc4\x83 exportul minereului uranifer \xc3\xaen Uniunea Sovietic\xc4\x83 iar prin reorganizare, \xe2\x80\x9dSov-Rom Cuar\xc8\x9bit\xe2\x80\x9d se transform\xc4\x83 \xc3\xaen Trustul Metale Rare. Activitatea de minerit uranifer \xc8\x99i prospec\xc8\x9biune geologic\xc4\x83 a uraniului trece \xc3\xaen subordinea Ministerului Minelor, Direc\xc8\x9bia General\xc4\x83 Metale Rare._NEWLINE_\xc3\x8en anul 1963, se \xc3\xaenfiin\xc8\x9beaz\xc4\x83 Organiza\xc8\x9bia Expedi\xc8\x9bia Geologic\xc4\x83 care preia integral activitatea de prospec\xc8\x9biune geologic\xc4\x83 de la Trustul Metale Rare._NEWLINE_\xc3\x8entre anii 1963 \xc8\x99i 1968, Organiza\xc8\x9bia Expedi\xc8\x9bia Geologic\xc4\x83 / Intreprinderea Expedi\xc8\x9bia Geologic\xc4\x83 identific\xc4\x83 \xc8\x99i contureaz\xc4\x83 z\xc4\x83c\xc4\x83mintele de uraniu de la Crucea, jude\xc8\x9bul Suceava (aflat \xc3\xaen exploatare) \xc8\x99i Grin\xc8\x9bie\xc8\x99, jude\xc8\x9bul Neam\xc8\x9b (aflat \xc3\xaen proceduri specifice premerg\xc4\x83toare demar\xc4\x83rii exploat\xc4\x83rii)._NEWLINE_\xc3\x8en anul 1966, Organiza\xc8\x9bia Expedi\xc8\x9bia Geologic\xc4\x83 se transform\xc4\x83 \xc3\xaen Intreprinderea Expedi\xc8\x9bia Geologic\xc4\x83, care organizeaz\xc4\x83 activitatea de prospec\xc8\x9biune uranifer\xc4\x83 sub forma Sec\xc8\x9biei 4._NEWLINE_\xc3\x8en anul 1973 Trustul Metale Rare se transform\xc4\x83 \xc3\xaen Intreprinderea Metale Rare care preia \xc8\x99i Sec\xc8\x9bia 4 Prospec\xc8\x9biuni din cadrul Intreprinderii Expedi\xc8\x9bia Geologic\xc4\x83. Entitatea nou \xc3\xaenfiin\xc8\x9bat\xc4\x83 func\xc8\x9bioneaz\xc4\x83 \xc3\xaen coordonarea Ministerului Petrolului \xc8\x99i Geologiei._NEWLINE_Prin reorganiz\xc4\x83ri succesive ale Ministerului Minelor \xc8\x99i ale Ministerului Petrolului \xc8\x99i Geologiei, Intreprinderea Metale Rare func\xc8\x9bionez\xc4\x83 pe r\xc3\xa2nd sub autoritatea ambelor institu\xc8\x9bii, iar \xc3\xaen anul 1982 Interprinderea Metale Rare trece \xc3\xaen subordinea Ministerului de Interne._NEWLINE_\xc3\x8en anul 1990 se \xc3\xaenfiin\xc8\x9beaz\xc4\x83, sub autoritatea Guvernului Rom\xc3\xa2niei, Centrala Industrial\xc4\x83 a Metalelor Rare prin reorganizarea Intreprinderii Metale Rare. Tot \xc3\xaen acela\xc8\x99i an, prin reorganizare, Centrala Industrial\xc4\x83 a Metalelor Rare devine Regia Autonom\xc4\x83 Metale Rare \xc3\xaen subordinea Ministerului Minelor._NEWLINE_\xc3\x8en anul 1993 se desfiin\xc8\x9beaz\xc4\x83 Ministerul Minelor iar Regia Autonom\xc4\x83 Metale Rare trece \xc3\xaen subordinea Ministerului Industriilor._NEWLINE_\xc3\x8en anul 1997, Regia Autonom\xc4\x83 Metale Rare se transform\xc4\x83 \xc3\xaen Compania Na\xc8\x9bional\xc4\x83 a Uraniului S.A. Bucure\xc8\x99ti._NEWLINE_\xc3\x8en anul 2004, prin reorganizarea Companiei Na\xc8\x9bionale a Uraniului S.A. Bucure\xc8\x99ti (H.G.729/2004), se \xc3\xaenfiin\xc8\x9beaz\xc4\x83 Radioactiv Mineral M\xc4\x83gurele. S.A. (pe bazele Sec\xc8\x9biei 4 Prospec\xc8\x9biuni M\xc4\x83gurele \xe2\x80\x93 Grup Sec\xc8\x9bii Geologice Metale Rare \xc8\x99i Radioactive), ce func\xc8\x9bioneaz\xc4\x83 \xc8\x99i \xc3\xaen prezent, afl\xc3\xa2ndu-se \xc3\xaen coordonarea Ministerului Economiei, Comer\xc8\x9bului \xc8\x99i Rela\xc8\x9biilor cu Mediul de Afaceri._NEWLINE_Activitatea curenta: activitati specifice etapei de conservare \xc3\xaen perimetrele miniere de explorare pentru uraniu.'